149. löggjafarþing 2018–2019.

Þingskjal 445 — 366. mál.

Fyrirspurn

til samgöngu- og sveitarstjórnarráðherra um tekjur

og gjaldtöku Isavia á Keflavíkurflugvelli.

Frá Jóni Steindóri Valdimarssyni.

1.	Hverjar voru heildartekjur ISAVIA og/eða ríkisins vegna lendingargjalda, farþegagjalda, stæðisgjalda, flugverndargjalda, flugleiðsögugjalda og annarra gjalda sem við kunna að eiga á Keflavíkurflugvelli árin 2013–2018, sundurliðað eftir árum, og:

a.	hversu stór fjárhæð var komin fram yfir gjalddaga í lok hvers árs,

b.	hve há fjárhæð tapaðist á hverju ári vegna ógreiddra gjalda,

c.	hve háir dráttarvextir voru reiknaðir af framangreindum gjöldum sem komin voru í vanskil ár hvert,

d.	hve háar eru skuldir flugfélaga sem komnar eru fram yfir gjalddaga og/eða eindaga 1. nóvember 2018?

2.	Getur ISAVIA beitt stöðvunarheimild á vélar sem eru í leigu flugfélags fyrir skuldum félagsins sem ekki tengjast þeirri flugvél?

3.	Telur ráðherra það ásættanlegt að ISAVIA veiti einstökum flugfélögum greiðslufrest án trygginga á háum fjárhæðum sem eru í vanskilum?

Skriflegt svar óskast.

Greinargerð.

Fyrirspurn þessi er lögð fram til að fylgja eftir fyrirspurn á þingskjali 304 í 273. máli yfirstandandi þings, sbr. svar ráðherra á þingskjali 394.

Óskað er eftir því að tölur komi fram í svari ráðherra við 1. tölul. en ekki látið nægja að

vísa á aðrar heimildir. Svar við d-lið 1. tölul. óskast sundurliðað eftir flugfélögum, þó þannig

að nöfn einstakra flugfélaga komi ekki fram.